**Claudio Graziano** (\* 22. november 1953, Turín, Taliansko) je taliansky generál.

Od 6. novembra 2018 je predsedom Vojenského výboru Európskej únie. Od 28. februára 2015 bol náčelníkom Generálneho štábu Ozbrojených síl Talianskej republiky.

Životopis
---------

Claudio Graziano absolvoval vojenskú akadémiu a Školu aplikovaných vojenských štúdií v rokoch 1972 až 1976. Dôstojníkom pechoty sa stal v roku 1974. Svoje vojenské pôsobenie začal ako veliteľ čaty v horskom prápore. Od roku 1980 pôsobil v brigáde „Tridentina" kde velil delostreleckej a pechotnej rote. Od roku 1987, po povýšení na majora, pracoval na Generálnom štábe v Ríme. V júni 1992 sa stal veliteľom horského práporu „Susa" a zúčastnil sa s ním operácie UNOMOZ v Mozambiku. Od konca roku 1993 opäť pracoval na Generálnom štábe. V roku 1996 bol ako plukovník ustanovený za veliteľa 2. horského pluku v Cuneo. Od roku 1998 viedol plánovanie a politiku na Generálnom štábe. V roku 2001 bol vymenovaný za pridelenca obrany Talianska v Spojených štátoch. Do prvej generálskej hodnosti, brigádny generál, bol povýšený v roku 2002.

Po návrate zo zahraničia od augusta 2004 do februára 2006 velil horskej brigáde „Taurinense", zároveň bol od júla 2005 do februára 2006 veliteľom Medzinárodnej brigády v Kábule v rámci misie ISAF. Od marca 2006 bol zástupcom veliteľa pre operácie na Spojenom štábe pre operácie. 19. januára 2007 bol menovaný za veliteľa misie UNIFIL v Libanone. Nahradil francúzskeho generálmajora Alaina Pellegriniho, ktorý post opustil 17. februára 2007. Graziano misii velil do 29. januára 2010. K 1. januáru 2010 bol povýšený na generálporučíka a po kratšom pôsobení na Ministerstve obrany bol 14. októbra 2011 vymenovaný do funkcie náčelníka Generálneho štábu Talianskej armády. Vo funkcii pôsobil od 6. decembra 2011.

V roku 1997 absolvoval United States Army War College. Má dva magisterské tituly: z ľudských vied z Katolíckej univerzity v Ríme a zo strategických vojenských vied.

### Náčelník Generálneho štábu

Do funkcie náčelníka Generálneho štábu Ozbrojených síl Talianskej republiky bol menovaný 24. decembra 2014 s účinnosťou od 28. februára 2015. V rovnaký deň sa stal generálom. V tejto funkcii uskutočnil aj oficiálnu návštevu Slovenska.

### Pôsobenie v EÚ

Na zasadnutí v novembri 2017 ho Vojenský výbor Európskej únie zvolil za svojho ďalšieho predsedu. Výboru predsedá od 6. novembra 2018. V tejto funkcii navštívil 18. júla 2019 Slovensko.

Referencie
----------

1. ↑  NATO. *General Claudio Graziano* [online]. NATO, rev. 2017-06-06, [cit. 2018-04-21]. Dostupné online.
2. 1 2   *European Union Military Committee (EUMC)* [online]. eeas.europa.eu, [cit. 2019-08-31]. Dostupné online.
3. 1 2 3 4 5 6   *General Claudio Graziano* [online]. Ministero della Difesa, [cit. 2018-04-21]. Dostupné online. (po anglicky)
4. 1 2   *MAJOR GENERAL CLAUDIO GRAZIANO APPOINTED AS FORCE COMMANDER OF UNITED NATIONS INTERIM FORCE IN LEBANON (UNIFIL)* [online]. Organizácia Spojených národov, 2007-01-23, [cit. 2018-04-21]. Dostupné online.
5. ↑   *Taliansky náčelník Generálneho štábu navštívil Taktické krídlo Sliač* [online]. Ozbrojené sily SR, 2018-04-11, [cit. 2018-04-21]. Dostupné online. Archivované 2018-04-21 z originálu.
6. ↑   *European Union Military Committee (EUMC), EU Chiefs of Defence, 6-7/11/2017* [online]. consilium.europa.eu, [cit. 2018-04-21]. Dostupné online.
7. ↑  GAZDAGH, rtm. Mgr. Štefan. *Návšteva predsedu Vojenského výboru Európskej únie na Slovensku* [online]. Ozbrojené sily SR, 2019-07-18, [cit. 2019-08-31]. Dostupné online.

Autoritné údaje: * GND: 1137331844
* VIAF: 9069150172691100180004